רוגלה

רוגלה (רׇגְלָה, באנגלית: spyware), או תוכנת ריגול, היא תוכנת מחשב זדונית המוחדרת למערכת מחשוב במטרה לאסוף מידע באופן נסתר ולהעבירו לצד שלישי. התוכנה מרגלת אחרי המשתמש או המערכת ומכאן נגזר שמה. רוגלות ברמה גבוהה יכולות לפרוץ למכשיר, להתקין עליו נוזקה ולאסוף את כל המידע השמור על המערכת (כולל הפעלה וליקוט נתונים בעזרת המצלמה וחיישנים נוספים). לכן הקורבן לרוגלה מאבד את פרטיותו.

 הגדרת תוכנה כרוגלה 
לא קיים קונצנזוס לגבי הגדרת המושג רוגלה. תוכנות ריגול עשויות להיות מותקנות על המערכת באמצעות תוכנות זדוניות אחרות – לדוגמה: סוס טרויאני. אולם לא כל הסוסים הטרויאנים הן תוכנות ריגול, ולא כל תוכנות הריגול הן סוסים טרויאניים. ייתכנו מקרים בהם תוכנת ריגול לא תיחשב לזדונית.

לפעמים, קשה לקבוע אם תוכנת מחשב נחשבת לתוכנת ריגול או לא. אולם לתוכנות ריגול יש מספר מאפיינים הניתנים לזיהוי.

 דוגמאות להתנהגויות האופייניות לרוגלות (במיוחד כשקורות ללא ידיעת המשתמש): 
 רישום הקשות במקלדת, תנועות עכבר ולחיצות עכבר.
 לכידת תמונות מסך.
 הקלטת קלט המיקרופון, קלט המצלמה, או כל חיישן אחר המחובר למחשב.
 גניבת מפתחות רישיון עבור תוכנות מותקנות.
 גניבת קבצים השמורים על המערכת.
 צפייה בפעילות הדפדפן.
 שינוי הגדרות הדפדפן (בדרך כלל בכדי להקל על גניבת מידע).
 פעילות חשאית וביצוע פעולות בניסיון להימנע מגילוי.
 התקנת תוכנה בצורה שאינה ברורה או מטעה.
 ביצוע פעולות בניסיון להימנע מהסרת ההתקנה.

השימוש המוקדם ביותר במונח "רוגלה"  ביחס לתוכנת מחשב היה כנראה בשנת 1994 – כאשר פרסום של Usenet נשא את שורת הנושא 'Info wanted on spy-ware'.

איסוף המידע יכול להיעשות במטרה להפיק רווח כספי, למטרות מודיעין ומטרות נוספות. המידע הנאסף יכול לכלול שמות משתמש, סיסמאות, מספרי כרטיסי אשראי, כתובות דואר אלקטרוני, מעקב אחר הרגלי הגלישה של המשתמש במחשב, מידע אישי או כל מידע אחר. רוגלה משייכת למשפחת התוכנות הזדוניות הנקראות "נוזקות" (או "וירוס מחשב").

תוכנות ריגול הנועדו לרגל ריגול "טהור" (ולא בהכרח להפקת רווחים), מסוגלות לדעת ולעקוב אחר כמעט כל הפעולות שביצע המשתמש במחשב – החל מהרגלי הגלישה וכלה במידע אישי (כמו יומן, סיסמאות או נתונים בנקאיים). דוגמאות לתוכנות כאלו הן סוס טרויאני או תוכנת הקלטת הקשות (Keylogger). אלו שומרות על קובץ את כל המקשים עליהם הקיש המשתמש, ובסדר הקשתם. זוהי אחת הסיבות שבגינה יש להיזהר משימוש רגיש במחשבים ציבוריים, כמו קפה אינטרנט.

לעיתים מתגלה הרוגלה עקב המטרד שהיא גורמת. למשל, בדמות חלונות פרסומת הקופצים במהלך הגלישה שאין מקורם באתר אליו פונה הגולש. בשוק המחשבים פותחו תוכנות שמטרתן לנקות את המחשב מהרוגלות המותקנות עליו. משתמשים מתקדמים גם נוהגים להתקין במחשביהם תוכנת רחרחן (סניפר), המסוגלת לעקוב אחר תעבורת הרשת במחשב ולרשום מידע זה בקובץ. בדרך זו ניתן לזהות אם תוכנה שהותקנה זה עתה היא תמימה או שמא היא רוגלה – וכן אם קיימים במחשב סימינים המעידים על פעילות של סוס טרויאני.

 אופן פעולה 

ראשית, כדי לקבל דריסת רגל במחשב התוכנה אמורה להיות מותקנת. שנית, התוכנה אמורה להיות מופעלת; תוכנת ריגול אינה משיגה דבר אם היא רדומה – לא מופעלת – על הכונן הקשיח של המחשב.

התקנת תוכנות ריגול על מחשב יכולה להתרחש במספר אופנים, הנבדלים זה מזה לפי מידת המעורבות של המשתמש. בקצה הגבוהה של סולם (סקאלה) המעורבות, מסווגות הרוגלות אותן מתקין המשתמש ביודעין ומרצון. במרכז הסולם (הסקאלה), מסווגים המקרים בהם המשתמש פחות מעורב – ונותן את אישורו להתקנת הרוגלה בלי משים. בתחתיתו של הסולם (הסקאלה), מסווגים המקרים בהם המשתמש הוא קורבן לרוגלה שהותקנה על מחשבו מעצמה – פשוט מעצם היותו במקום הלא נכון (וירטואלי) בזמן הלא נכון – וללא ידיעתו. התקנה כזו כלל אינה דורשת מעורבות מצד המשתמש כלל.

החדרת הרוגלות למערכת המחשב יכולה להיעשות על ידי צירופן לחבילות תוכנה תמימות למראה, שהמשתמש התקין על המחשב מרצונו. ברוב המקרים בהם  המשתמש מסכים להתקנת הרוגלה, אינו כלל מודע לכך, שכן רוב המשתמשים אינם טורחים לקרוא את הסכמי השימוש, ומדלגים במהירות על שלבי ההתקנה. אפשרות אחרת להדבקה ברוגלה היא התקנה פיזית של התוכנה בידי הפורץ, שמשיג גישה פיזית למחשב. (כמו ספייפון, המותקנת כאשר אדם שואל טלפון מאדם אחר, מתקין על הטלפון תוכנת ריגול).

תוכנת ריגול עשויה לפעול רק פעם אחת בלבד – כשהיא מותקנת לראשונה – ואינה מנסה להיטען מחדש בכל הפעלה של המחשב. לחלופין, תוכנות הריגול עלולה להיטען באופן קבוע, כדי לאסוף מידע לאורך זמן. כלומר, לתוכנת הריגול יש מנגנון להפעלה מחודשת של עצמה. השיטות המשמשות את תוכנות הריגול להפעלה (מחדש) תלויות בפלטפורמה אליה מכוונת תוכנת הריגול. המושגים המשותפים לכל הפלטפורמות כוללות ראשית את מה שרואה המשתמש ובהמשך את הגרעין של מערכת ההפעלה, עוד לפני שבוחנים את הגנות המחשב.

ראו גם
 וירוס מחשב
 פרשת השימוש ברוגלה במשטרת ישראל
 אבטחת מחשב אישי ברשת
 חומת אש
 האקר
 נוזקה
 אקספלויט

קישורים חיצוניים



 ספייבוט תוכנה להסרת רוגלה.
 What is spyware?, באתר מיקרוסופט

 רָגְלָה, באתר האקדמיה ללשון העברית, פברואר 2022
 הערות שוליים 

קטגוריה:תוכנות זדוניות
קטגוריה:מונחים בתוכנה